## Pravilnik o tajnosti službenih podataka Ministarstva unutarnjih poslova

### NN 25/2008 (27.2.2008.), Pravilnik o tajnosti službenih podataka Ministarstva unutarnjih poslova

# MINISTARSTVO UNUTARNJIH POSLOVA

**843**

Na temelju članka 10. Zakona o tajnosti podataka (»Narodne novine« broj 79/2007)
ministar unutarnjih poslova donosi

## PRAVILNIK

### O TAJNOSTI SLUŽBENIH PODATAKA MINISTARSTVA UNUTARNJIH POSLOVA

1. OPĆE ODREDBE

Članak 1.

Ovim Pravilnikom propisuje se:
– klasifikacija službenih podataka Ministarstva unutarnjih poslova (u daljnjem
tekstu: Ministarstvo),
– označavanje službenih podataka,
– označavanje službenih podataka u međunarodnoj razmjeni,
– ovlaštenje za izmjenu ili uklanjanje stupnja tajnosti.

Članak 2.

Za potrebe sigurnosnog poslovanja svi službeni podaci dijele se na službeno
objavljive i službeno neobjavljive.
SLUŽBENO OBJAVLJIVI PODACI su službeni podaci priprav­ljeni za objavljivanje u
javnim glasilima, elektroničkim medijima, internetskim stranicama i drugdje, a
čije priopćavanje neće narušiti Ustavom i zakonima propisana prava i slobode
fizičkih i pravnih osoba te neće štetno utjecati na uspješnost obavljanja
službenih radnji djelatnika Ministarstva.
SLUŽBENO NEOBJAVLJIVI PODACI su svi klasificirani i neklasificirani podaci koji
nisu nazivno označeni kao objavljivi.

Članak 3.

Službeno objavljive podatke prikupljaju i dostavljaju javnim glasilima i
elektroničkim medijima ustrojstvene jedinice Ministarstva nadležne za odnose s
javnošću ili službenik nadležan za odnose s javnošću, u suradnji s
rukovoditeljem ustrojstvene jedinice iz čijeg djelokruga potječu takvi podaci i
uz suglasnost ministra unutarnjih poslova (u daljnjem tekstu: ministar) ili
osobe koju on za to ovlasti.
U uredskom poslovanju službeno objavljivi podaci moraju biti očima čitljivo
označeni sigurnosnom oznakom OBJAVLJIVO koju djelatnik Ministarstva prilikom
izrade službenog dokumenta otiskuje u gornjem desnom kutu službenog dokumenta.
U informatičko-telekomunikacijskom poslovanju službeno objavljivi podaci mogu se
dostavljati putem javnih telekomunikacijskih sustava uporabom službenih
telefaksimilnih uređaja, elektroničke pošte i drugih sredstava uz zadržavanje
sigurnosne oznake OBJAVLJIVO.

2. KLASIFIKACIJA SLUŽBENIH PODATAKA

Članak 4.

Podatak u bilo kojem izražajnom obliku koji je na temelju zakona ili
podzakonskih propisa određen kao tajni podatak mora se označiti potpunom
sigurnosnom oznakom.
Sigurnosnim oznakama označavaju se i svi izvori tajnog podat­ka kao što su
službeni dokumenti, zbirke podataka, nacrti, crteži, skice, slike, pokretne
slike (filmovi i videozapisi), zvukovni zapisi, izvješća, obavijesti i identitet
osobe koja je dala obavijest, obrade i analize prikupljenih saznanja,
dokumentacija očevida, nalazi vještaka, zapisnici, nalozi, planovi za
poduzimanje pojedinih mjera i radnji te spisi o poduzetim mjerama i radnjama,
službene zabilješke, izjave, isprave, prijave, planovi operativnih akcija,
sigurnosne procjene i rješenja, pomoćne uredske i poslovne knjige i drugi izvori
podataka, bilo u elektronskom, elektromagnetskom, odnosno netvarnom ili tvarnom
obliku.
Kada se radi o kombinaciji klasificiranih podataka, prilikom označavanja koristi
se klasifikacijska oznaka podatka s najvišim stupnjem tajnosti.

Članak 5.

Oznakom VRLO TAJNO označavaju se podaci i svi izvori podataka:
– koji se odnose na Plan obrane Ministarstva, Plan mjera pripravnosti
ustrojstvenih jedinica i Mobilizacijski plan,
– koji se odnose na objekte od posebnog značaja za obranu zemlje,
– o količini i smještaju naoružanja, streljiva i eksploziva Ministarstva,
– o projektima i elaboratima tehničkog osiguranja i zaštite otvorenih i
zatvorenih prostora i objekata Ministarstva,
– o djelovanju i razmještaju ustrojstvene jedinice Ministarstva nadležne za
provedbu osiguranja i zaštite štićenih osoba, objekata i prostora te sustave,
planove, sredstva, pravila i postupke provedbe osiguranja,
– o djelovanju i razmještaju Jedinice za zaštitu svjedoka, sustavima, planovima,
sredstvima, pravilima i postupcima provedbe zaštite svjedoka te prostorima i
objektima koji se koriste za obavljanje tih poslova,
– koji se odnose na ustroj sustava kriptološke zaštite, kriptološke sustave,
planove, sredstva, pravila i postupke provedbe kriptološke zaštite za potrebe
Ministarstva,
– sadržani u procesu nabave kao i sam proces nabave svih materijalno-tehničkih
sredstava za potrebe djelovanja ustrojstvenih jedinica Ministarstva čiji je
razmještaj i djelovanje označeno stupnjem tajnosti VRLO TAJNO,
– sadržani u Urudžbenom upisniku klasificiranih dokumenata,
– o propusnicama djelatnika za pristup podacima, zbirkama i podatkovnim
sustavima s oznakom VRLO TAJNO.
Oznakom VRLO TAJNO označavaju se svi elaborati, procjene, projekti, planovi,
rješenja optimiranja izvodljivosti i prateća dokumentacija o namjeravanim ili
ostvarenim uredskim, računalnim i telekomunikacijskim sustavima i sredstvima
koja će se koristiti od trenutka nastajanja ili prikupljanja, pristupa, obrade,
primopredaje i prijenosa do pohrane ili uništenja podataka s oznakom VRLO TAJNO
te mediji za pohranu podataka s istom oznakom.
Odredba stavka 1. ovoga članka ne odnosi se na zaštitu osobnih podataka (ime i
prezime) rukovoditelja ustrojstvene jedinice.

Članak 6.

Oznakom TAJNO označavaju se podaci i svi izvori podataka:
– o djelovanju i razmještaju specijalne policije te sustavima, planovima,
sredstvima, pravilima i postupcima provedbe zadaća specijalne policije,
– sadržani u procesu nabave kao i sam proces nabave svih materijalno-tehničkih
sredstava za potrebe djelovanja ustrojstvenih jedinica Ministarstva čiji je
razmještaj i djelovanje označeno stupnjem tajnosti TAJNO,
– o djelatnicima Ministarstva koji provode osiguranje i zaštitu štićenih osoba,
objekata i prostora,
– o djelatnicima Ministarstva koji provode zaštitu svjedoka,
– o djelatnicima Ministarstva koji provode kriptološku zaštitu podataka,
– o planiranju i provedbi mjera za zaštitu zračnog prometa u skladu sa Zakonom o
zračnom prometu i dijelovima Nacionalnog programa zaštite zračnog prometa, sa
odnosnom operativnom prob­lematikom (testiranje mjera zaštite zračnog prometa,
organizacija potrage i spašavanja zrakoplova u nuždi, izvanredni događaji u
zračnim lukama, dodatne mjere zaštite zračnog prometa, Nacionalni program
zaštite zračnog prometa; DODATAK »A«- smjernice i postupci za procjenu opasnosti
od prijetnje i napada eksplozivom, DODATAK »I« – specifikacija za sustave za
otkrivanje eksploziva (EDS) i sustava za otkrivanje eksplozivnih naprava (EDDS);
DODATAK »J«: specifikacije za simulacijske komore proširenog opsega),
– o propusnicama djelatnika za pristup podacima, zbirkama i podatkovnim
sustavima s oznakom TAJNO.
Svi službeni sustavi i sredstva, planovi, pravila i postupci provedbe zaštite
koja se koriste od trenutka nastajanja, pristupa, obrade, primopredaje i
prijenosa do pohrane ili uništenja podataka s oznakom TAJNO te mediji za pohranu
podataka s istom oznakom obvezno se označavaju sigurnosnom oznakom TAJNO.
Ukoliko se osobni podaci djelatnika Ministarstva sadržani u zbirkama podataka iz
stavka 1. ovoga članka daju na zahtjev osobe na koju se ti podaci odnose, takvo
postupanje ne predstavlja odavanje tajne.
Odredba stavka 1. ovoga članka ne odnosi se na zaštitu osobnih podataka (ime i
prezime) rukovoditelja ustrojstvene jedinice.

Članak 7.

Oznakom POVJERLJIVO označavaju se podaci i svi izvori podataka:
– o djelatnicima Ministarstva – pripadnicima specijalne policije,
– sadržani u planovima sigurnosne zaštite luka temeljem Zakona o sigurnosnoj
zaštiti trgovačkih brodova i luka otvorenih za međunarodni promet,
– o identitetu osobe koja je policiji dala obavijest iz članka 52. i 70. Zakona
o policiji,
– o policijskom službeniku koji je zakonito uporabio sredstva prisile,
– o djelovanju i razmještaju ustrojstvene jedinice Ministarstva nadležne za
provedbu posebnih mjera kojima se ograničavaju ustavne slobode i prava građana
te sustavima, planovima, sredstvima, pravilima i postupcima provedbe posebnih
mjera te prostorima i objektima koji se koriste za obavljanje tih poslova,
– o djelatnicima Ministarstva koji obavljaju zadaće prikrivenog istražitelja ili
pouzdanika odnosno koji sudjeluju u simuliranom otkupu predmeta te simuliranim
davanjima ili primanjima otkupnine,
– sadržani u planovima osiguranja prijevoza novčanih sredstava, vrijednosnih
pošiljki i prijevoza opasnih tvari,
– o planovima i provedbi obuke policijskih službenika ustrojstvene jedinice
Ministarstva nadležne za provedbu osiguranja i zaštite štićenih osoba, objekata
i prostora,
– sadržani u izvješćima i službenim zabilješkama policijskih službenika
ustrojstvene jedinice Ministarstva nadležne za provedbu osiguranja i zaštite
štićenih osoba, objekata i prostora, koje se odnose na djelokrug rada te
ustrojstvene jedinice,
– o provedbi obuke policijskih službenika za obavljanje poslova kriptološke
zaštite,
– o planiranju i provedbi mjera za zaštitu zračnog prometa u skladu sa Zakonom o
zračnom prometu i dijelovima Nacionalnog programa zaštite zračnog prometa, sa
odnosnom operativnom problematikom (Tehničke specifikacije, Program
osposobljavanja za zaštitu zračnog prometa, Rad Nacionalnog povjerenstva za
zaštitu zračnog prometa, Mjere zaštite zračnog prometa),
– sadržani u procesu nabave kao i sam proces nabave svih materijalno-tehničkih
sredstava za potrebe djelovanja ustrojstvenih jedinica Ministarstva čiji je
razmještaj i djelovanje označeno stupnjem tajnosti POVJERLJIVO,
– o propusnicama djelatnika za pristup podacima, zbirkama i podatkovnim
sustavima s oznakom POVJELJIVO.
Oznakom POVJERLJIVO označavaju se svi projekti i realizirani službeni sustavi i
sredstva koja se koriste od trenutka nastajanja, pristupa, obrade, primopredaje
i prijenosa do pohrane ili uništenja podataka s oznakom POVJERLJIVO te mediji za
pohranu podataka s istom oznakom.
Ukoliko se osobni podaci djelatnika Ministarstva sadržani u zbirkama podataka iz
stavka 1. ovoga članka daju na zahtjev osobe na koju se ti podaci odnose, takvo
postupanje ne predstavlja odavanje tajne.
Odredba stavka 1. ovoga članka ne odnosi se na zaštitu osobnih podataka (ime i
prezime) rukovoditelja ustrojstvene jedinice.

Članak 8.

Oznakom OGRANIČENO označavaju se podaci i svi izvori podataka:
– o identitetu žrtve iz članka 69. Zakona o policiji,
– sadržani u zbirkama podataka iz članka 72. stavka 1. točke 8. Zakona o
policiji,
– o policijskim službenicima, državnim službenicima i namještenicima
Ministarstva koji su sadržani u kadrovskim i drugim zbirkama ako nisu
klasificirani drugim stupnjevima tajnosti, osim podataka koji se u potvrdama
izdaju na zahtjev djelatnika Ministarstva, a koji se odnose na činjenicu
zaposlenja u Ministarstvu na neodređeno odnosno na određeno vrijeme,
– o djelatnicima Ministarstva koji provode mjere kojima se privremeno
ograničavaju ustavne slobode i prava građana,
– sadržani u evidenciji hrvatskih branitelja Ministarstva, osim podataka koji se
u potvrdama izdaju na zahtjev branitelja ili nadležnih službi a odnose se na
utvrđeni status pojedinog hrvatskog branitelja, te vrijeme za koje mu se
priznaje taj status,
– o utvrđivanju stupnja sigurnosti za luke u Republici Hrvatskoj otvorene za
međunarodni promet i trgovačke brodove hrvatske državne pripadnosti u
međunarodnoj plovidbi te njegovim promjenama temeljem Zakona o sigurnosnoj
zaštiti trgovačkih brodova i luka otvorenih za međunarodni promet,
– o planiranju, pripremanju i provedbi mjera i radnji iz Zakona o kaznenom
postupku (članak 180., 183., 211., 218. i 243 b.), Zakona o Uredu za suzbijanje
korupcije i organiziranog kriminaliteta (članak 41.) i Pravilnika o načinu
policijskog postupanja (članak 98.),
– sadržani u zbirci iz članka 21.c Zakona o Uredu za suzbijanje korupcije i
organiziranog kriminaliteta,
– prikupljeni tijekom postupka azila,
– o planiranju i provedbi mjera iz članka 7. Zakona o nadzoru državne granice,
– sadržani u zbirci podataka DNK uzoraka,
– o opremljenosti i razmještaju policijskih službenika,
– sadržani u planu nabave i materijalno-financijskom planu (razvojnom i
godišnjem),
– sadržani u ispisu telefonskih poziva službenih telefonskih priključaka
Ministarstva,
– sadržani u Naputku o kriptološkoj sigurnosti i zaštiti podataka u
Ministarstvu,
– sadržani u dokumentaciji o prostoru u kojem se obavljaju poslovi kriptološke
zaštite podataka,
– sadržani u izvješću o kriptološki zaštićenom prometu,
– u upitniku za potpunu sigurnosnu provjeru,
– o djelovanju informatičkog, radiokomunikacijskog i telekomunikacijskog sustava
Ministarstva,
– sadržani u zbirci podataka svih telefonskih brojeva i njihovih korisnika u
službenoj telekomunikacijskoj mreži Ministarstva,
– o svim pozivnim brojevima telekomunikacijskih priključaka u Ministarstvu na
kojima su postavljeni modemski uređaji,
– o planiranju i provedbi mjera za zaštitu zračnog prometa u skladu sa Zakonom o
zračnom prometu i dijelovima Nacionalnog programa zaštite zračnog prometa, sa
odnosnom operativnom problematikom (Kontrola kvalitete zaštite zračnog prometa,
Dodatci Nacionalnog programa zaštite zračnog programa),
– o propusnicama djelatnika za pristup podacima, zbirkama i podatkovnim
sustavima s oznakom OGRANIČENO.
Oznakom OGRANIČENO označavaju se službeni sustavi i sredstva koja se koriste od
trenutka nastajanja, pristupa, obrade, primopredaje i prijenosa do pohrane ili
uništenja podataka s oznakom OGRANIČENO te mediji za pohranu podataka s istom
oznakom.
Ukoliko se osobni podaci djelatnika Ministarstva sadržani u zbirkama podataka iz
stavka 1. ovoga članka daju na zahtjev osobe na koju se ti podaci odnose, kao i
kada se daju pojedinačni podaci iz zbirke podataka svih telefonskih brojeva i
njihovih korisnika u službenoj telekomunikacijskoj mreži Ministarstva, izuzev
mobilnih telefonskih priključaka dužnosnika Ministarstva, takvo postupanje ne
predstavlja odavanje tajne.

Članak 9.

Za podatke označene kao POSLOVNA, BANKOVNA, JAVNOBILJEŽNIČKA, PROFESIONALNA
TAJNA ili neka druga vrsta tajne definirane drugim zakonskim i podazakonskim
aktima, u Ministarstvu se provode sve djelatne mjere i postupci kao da se radi o
podacima s oznakom OGRANIČENO.

Članak 10.

Svi klasificirani dokumenti neovisno o stupnju tajnosti vode se u jedinstvenoj
evidenciji (Urudžbeni upisnik) s oznakama propisanim u članku 4. Uredbe o načinu
označavanja klasificiranih podataka, sadržaju i izgledu uvjerenja o obavljenoj
sigurnosnoj provjeri i izjave o postupanju s klasificiranim podacima.

3. NEKLASIFICIRANI SLUŽBENI PODACI

Članak 11.

Oznakom NEKLASIFICIRANO označavaju se podaci i svi izvori podataka:
– iz članka 86. Kaznenog zakona,
– iz članka 101. Zakona o policiji, kao i podaci sadržani u zbirkama koje se
vode u Ministarstvu, ako nisu označeni kao VRLO TAJNO, TAJNO, POVJERLJIVO ili
OGRANIČENO,
– sadržani u kaznenoj prijavi, obaveznom prekršajnom nalogu, prekršajnom nalogu,
optužnom prijedlogu i obavijesti o počinjenom prekršaju,
– o ustroju Ministarstva,
– o ukupnom broju zaposlenika Ministarstva bez dodatne razrade po ustrojstvenim
jedinicama.
U obavljanju poslova iz djelokruga Ministarstva, osobni podaci sadržani u
zbirkama podataka iz stavka 1. ovoga članka daju se na zahtjev osobe na koju se
ti podaci odnose i takvo postupanje ne predstavlja odavanje tajne.
Davanje podataka o osumnjičenoj osobi oštećenom ili drugoj osobi koja za to
dokaže opravdani interes ne predstavlja odavanje tajne i takvi podaci označavaju
se oznakom NEKLASIFICIRANO.

4. MEĐUNARODNO RAZMJENJIVI PODACI

Članak 12.

Međunarodno razmjenjivi podaci su službeni podaci koji se na temelju
međunarodnog ugovora dostavljaju međunarodnoj organizaciji, drugoj državi
odnosno državnom tijelu ili se od njih zaprimaju.
Uz podatak iz stavka 1. ovoga članka koji se dostavlja u inozemstvo mora biti
sadržano sljedeće upozorenje:
»Ovaj dokument i svi sadržani prilozi mogu se koristiti samo u svrhu za koju su
dostavljeni. Primatelj dokumenta vodit će brigu o zaštiti tajnosti podataka
sadržanih u dokumentu sukladno vlastitim propisima o zaštiti tajnosti podataka.
Dokument i njegov sadržaj ne smije se bez odobrenja Ministarstva unutarnjih
poslova Republike Hrvatske objavljivati i davati na korištenje drugoj agenciji
ili trećoj strani. Nakon prestanka potrebe za njegovim korištenjem, a najkasnije
u roku od 6 mjeseci dokument se mora uništiti.«.

Članak 13.

Za međunarodno ugovorene i razmijenjene podatke označene odgovarajućim
sigurnosnim oznakama provode se mjere i postupci u skladu sa sljedećim
klasifikacijama:
– TOP SECRET ili STATE SECRET oznaci odgovara oznaka VRLO TAJNO,
– SECRET oznaci odgovara oznaka TAJNO,
– CONFIDENTIAL oznaci odgovara oznaka POVJERLJIVO,
– RESTRICTED oznaci odgovara oznaka OGRANIČENO.
Službeni dokumenti zaprimljeni od međunarodnih organizacija i drugih država
označavaju se obaveznim otiskivanjem sigurnosne oznake u ovisnosti o sadržaju
zaprimljenog dokumenta, u skladu s odredbom stavka 1. ovoga članka.
Kada je službeni dokument dostavljen drugoj državi, na arhivski primjerak
otiskuje se sigurnosna oznaka RAZMIJENJEN PODATAK bez obzira na postojeće
sigurnosne oznake na službenom dokumentu.

5. IZRADA I OZNAČAVANJE SLUŽBENOG DOKUMENTA I DRUGIH PREDMETA

Članak 14.

Djelatnik Ministarstva prilikom izrade službenog dokumenta, sukladno odredbama
Uredbe o načinu označavanja klasificiranih podataka, sadržaju i izgledu
uvjerenja o obavljenoj sigurnosnoj provjeri i izjave o postupanju s
klasificiranim podacima i ovoga Pravilnika, označit će službeni dokument
odgovarajućom oznakom stupnja tajnosti.
Službeni dokumenti s tajnim podacima s oznakom VRLO TAJNO moraju biti
naslovljeni na točno određenog primatelja po imenu i prezimenu te nazivu
ustrojstvene jedinice.
Na omotnici u kojoj se dostavljaju službeni dokumenti, u lijevom gornjem uglu
upisuje se urudžbeni broj dokumenta i stavlja se pečat. U desnom gornjem uglu
omotnice upisuje se oznaka stupnja tajnosti, a ispod toga upisuju se
odgovarajuća oznaka načina dostave te oznaka nazivnog vremena dostave. Na
sredini omotnice upisuje se naziv i adresa primatelja, a za dokumente s oznakom
VRLO TAJNO i ime te funkcija osobe kojoj se dokument dostavlja.
Upisivanje i zatvaranje omotnice u kojoj se dostavljaju podaci stupnja tajnosti
VRLO TAJNO obavlja rukovoditelj koji je u potpisu dokumenta ili osoba koju on za
to ovlasti, a otvaranje omotnice označene stupnjem tajnosti VRLO TAJNO obavlja
rukovoditelj na kojega je dokument naslovljen ili osoba koju on za to ovlasti.
Prilikom dostave između različitih ustrojstvenih jedinica smještenih u istom
objektu, dokumenti i podaci koji sadržavaju klasificirane podatke moraju biti
zatvoreni u omotnici i označeni potpunom sigurnosnom oznakom.

Članak 15.

Sigurnosne oznake moraju biti jasno i vidljivo otisnute, strojno ili ručno
upisane u slučajevima pisane dokumentacije, odnosno, pripojene kao privjesak ili
naljepnica u slučajevima kada se radi o predmetima koje se moraju označiti, a
nisu pisani dokument.
Službeni dokument pripremljen za dostavu, uz oznake propisane Uredbom o načinu
označavanja klasificiranih podataka, sadržaju i izgledu uvjerenja o obavljenoj
sigurnosnoj provjeri i izjave o postupanju s klasificiranim podacima, na prvoj
stranici mora imati upisanu odgovarajuću oznaku načina dostave (teklićem,
telefaksom, e-poštom, brzojavno, Intranetom, sustavom Europol, sustavom I-24/7
ili poštanskom službom) te oznaku nazivnog vremena dostave.
Nazivno vrijeme dostave iz stavka 2. ovoga članka može biti:
– 1. NVD – Prvenstveno (prioritetno i neodložno u odnosu na druge predmete),
– 2. NVD – dostava u roku 8 sata,
– 3. NVD – dostava u roku 24 sati,
– 4. NVD – dostava u roku tjedan dana.

Članak 16.

Skice, karte, grafikoni i crteži moraju sadržavati potpunu sigurnosnu oznaku
ispod kazala, naslova ili oznake mjerila u kojem je izrađena skica, karta,
grafikon ili crtež odnosno na odgovarajućem slobodnom mjestu tako da ne umanjuju
svrhovitost i uporabljivost tih prikaza.
Kada su skice, karte, grafikoni ili crteži presavinuti ili umotani, potpuna
sigurnosna oznaka mora se pridodati i na tako presavinute ili umotane predmete
na način da bude svima jasna i očima čitljiva.

Članak 17.

Fotografije, filmovi (uključujući i negative) i ostali slikovni i zvukovni
zapisi s tajnim podacima te njihovi zaštitni pokrovi moraju imati jasno i očima
čitljivu potpunu sigurnosnu oznaku.

Članak 18.

Fotografije se označavaju na način da se potpuna sigurnosna oznaka ispisuje na
vrhu ili u dnu fotografije ukoliko se fotografija izrađuje računalnom
tehnologijom, i to na način da potpuna sigurnosna oznaka ne utječe na kvalitetu
ili uporabnu vrijednost fotografije. U slučajevima kada to nije moguće potpuna
sigurnosna oznaka otiskuje se na poleđini svake fotografije.
Negativi fotografija označavaju se na način da se potpuna sigurnosna oznaka
utisnuta u plastificiranu markicu pričvrsti kao privjesak na negativ.
Pričvršćivanje se mora obaviti na dijelu negativa koji ne sadrži snimljeni
materijal.

Članak 19.

Potpuna sigurnosna oznaka mora biti jasno i očima čitljivo prikazana na svakoj
foliji ili slajdu i to u gornjem desnom kutu svake folije ili slajda.

Članak 20.

Filmovi i videotrake ili slični nosači slikovnog zapisa koji sadrže službene
podatke moraju sadržavati i potpunu sigurnosnu oznaku, i to pridodanu na početak
i kraj snimljenog materijala kako bi bile jasne i očima čitljive prilikom svake
projekcije.
Zaštitni pokrov kao integralni dio filma ili videozapisa mora imati jasno i
očima čitljive potpunu sigurnosnu oznaku pripojenu kao privjesak ili naljepnica.

Članak 21.

Zvukovni zapis, analogni ili digitalni, na početku i na kraju mora sadržavati
jasno snimljenu izjavu o sigurnosnim oznakama koje su dodijeljene snimljenom
materijalu.
Zaštitni pokrov kao integralni dio medija sa zvukovnim zapisom mora imati jasno
i očima čitljive sigurnosne oznake pripojene kao privjesak ili naljepnica.

Članak 22.

Svaki dokument snimljen na mikrofilm mora imati jasnu i očima čitljivu
sigurnosnu oznaku tako da se u slučajevima prikazivanja ili ispisa dokumenta s
mikrofilma uoči i sigurnosna oznaka.
Zaštitni pokrov kao integralni dio mikrofilma mora imati jasno i očima čitljive
sigurnosne oznake pripojene kao privjesak ili naljepnica.

Članak 23.

Dokumenti i ostali izvori podataka koji se u tijeku nastave koriste kao pomagalo
za uvježbavanje rukovanja s tajnim podacima moraju biti označeni: »(sigurnosna
oznaka) – samo za potrebe nastave«.

6. OSOBE OVLAŠTENE ZA UKLANJANJE ILI SNIŽAVANJE SIGURNOSNIH OZNAKA S PODATAKA

Članak 24.

Ministar je ovlašten sa službenog podatka ukloniti ili sniziti sve oznake
stupnjeva tajnosti.
Ravnatelji u Ministarstvu, njihovi zamjenici, načelnik Kabineta ministra,
načelnici policijskih uprava i uprava u sjedištu Ministarstva ovlašteni su
ukloniti ili sniziti oznaku TAJNO, POVJERLJIVO i OGRANIČENO s podataka iz svoga
djelokruga rada.
Zahtjev za uklanjanje ili snižavanje stupnja tajnosti mora biti postavljen u
pisanom obliku i obrazložen.
Osobe iz stavka 1. i 2. ovoga članka donose odluku o uklanjanju ili snižavanju
sigurnosne oznake sa službenog podatka ili o odbijanju zahtjeva.
Odluka iz stavka 4. ovoga članka dostavlja se podnositelju zahtjeva u roku od 30
dana od podnošenja zahtjeva.

Članak 25.

Neće se ukloniti oznaka stupnja tajnosti sa službenog podatka ako bi to:
– bilo štetno za djelovanje posebnih sigurnosno-tehnoloških sustava
Ministarstva,
– bilo štetno za obavljanje službenih radnji ili provedbu sudskog postupka,
– izložilo opasnosti po život, zdravlje, tjelesnu nepovredivost, slobodu ili
imovinu zaposlenika Ministarstva ili drugih osoba.

7. PRIJELAZNE I ZAVRŠNE ODREDBE

Članak 26.

Ustrojstvene jedinice Ministarstva nadležne za materijalno-financijsko
poslovanje dužne su u roku od 3 mjeseca od dana stupanja na snagu ovoga
Pravilnika pripremiti sve potrebne štambilje za poslovanje svih ustrojstvenih
jedinica Ministarstva sukladno odred­bama Uredbe o načinu označavanja
klasificiranih podataka, sadržaju i izgledu uvjerenja o obavljenoj sigurnosnoj
provjeri i izjave o postupanju s klasificiranim podacima i ovoga Pravilnika
(»VRLO TAJNO«, »TAJNO«, »POVJERLJIVO«, »OGRANIČENO«, »NEKLASIFICIRANO«,
»KOPIJA«, »RAZMIJENJEN PODATAK«, »ISKLJUČIVO«, »ISTJEK ROKA TAJNOSTI«,
»ZABRANJENO UMNOŽAVANJE«, »OBAVEZAN POVRAT NAKON UVIDA«, »OBJAVLJIVO«).

Članak 27.

Stupanjem na snagu ovog Pravilnika prestaje važiti Pravilnik o sigurnosti i
zaštiti službenih podataka Ministarstva unutarnjih poslova (»Narodne novine«
broj 59/2006) osim odredaba članka 1. stavka 1. podstavka 2., 6. i 7., članka
23., članaka od 32. do 51., te članaka od 55. do 62. toga Pravilnika, koje
ostaju na snazi do donošenja posebnog propisa o mjerama informacijske sigurnosti
službenih podataka Ministarstva.

Članak 28.

Ovaj Pravilnik stupa na snagu osmoga dana od dana objave u »Narodnim novinama«.

Broj: 511-01-52-8493/1-2008.
Zagreb, 21. veljače 2008.

Ministar
**Berislav Rončević**, v. r.

Pravilnik, NN 25/2008-843
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)